
 ΕΛΛΗΝΙΚΗ ΔΗΜΟΚΡΑΤΙΑ

 ΝΟΜΟΣ ΚΥΚΛΑΔΩΝ


                                           
 ΔΗΜΟΣ ΝΑΞΟΥ & ΜΙΚΡΩΝ ΚΥΚΛΑΔΩΝ

 ΔΗΜΟΤΙΚΟ ΣΥΜΒΟΥΛΙΟ                           


               
 ΠΡΟΣΚΛΗΣΗ ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΝΑΞΟΥ & ΜΙΚΡΩΝ ΚΥΚΛΑΔΩΝ ΣΕ  ΕΙΔΙΚΗ ΣΥΝΕΔΡΙΑΣΗ.

1)Προς τον κ. Δήμαρχο και τους κ.κ. Δημοτικούς Συμβούλους  Δήμου      Νάξου & Μικρών Κυκλάδων.

2)Προς τους Προέδρους των Συμβουλίων των Δημοτικών Κοινοτήτων Δήμου Νάξου & Μικρών Κυκλάδων.

3)Προς τους Προέδρους των Δημοτικών Κοινοτήτων Δήμου Νάξου & Μικρών Κυκλάδων.

ΘΕΜΑ: Πρόσκληση στην Ειδική Συνεδρίαση Λογοδοσίας τετράμηνου Ιουλίου-Οκτωβρίου έτους 2026 του Δημοτικού Συμβουλίου Νάξου & Μικρών Κυκλάδων. 

Παρακαλείσθε, όπως συμμετάσχετε στην ειδική συνεδρίαση του Δημοτικού Συμβουλίου Νάξου & Μικρών Κυκλάδων, δια ζώσης ή και με τηλεδιάσκεψη, για την Λογοδοσία της Δημοτικής Αρχής για το τετράμηνο Ιουλίου – Οκτωβρίου 2026, σύμφωνα με τις διατάξεις του άρθρου 150 του Ν. 5314/2026 (ΦΕΚ.103/η.Α’29-06- 2026),  η οποία θα διεξαχθεί την Τρίτη 27 Οκτωβρίου 2026 και ώρα 19:00 μ.μ., στην αίθουσα του Δημοτικού Συμβουλίου Νάξου & Μικρών Κυκλάδων.

Οι Δημοτικοί Σύμβουλοι, οι Πρόεδροι Συμβουλίων Δημοτικών Κοινοτήτων και οι Πρόεδροι Δημοτικών Κοινοτήτων που το επιθυμούν, μπορούν να θέσουν ένα (1) θέμα ο καθένας προς συζήτηση έως και την 24η  Οκτωβρίου 2026 ημέρα Σάββατο και ώρα 19:00μ.μ στη Γραμματεία του Δημοτικού Συμβουλίου Δήμου Νάξου & Μικρών Κυκλάδων μέσω ηλεκτρονικού ταχυδρομείου στο email gxatz@naxos.gov.gr.

Ο Πρόεδρος του Δημοτικού Συμβουλίου
Στυλιανός Μαυρογιαννόπουλος
· ΚΟΡΡΕΣ ΙΩΑΝΝΗΣ

«Θέμα: «Αντιπλημμυρική προστασία »

Παρακαλούμε να μας ενημερώσετε σε ποιες ενέργειες θα προβεί η Δημοτική Αρχή, για να εξασφαλιστεί η αντιπλημμυρική προστασία σε όλες τις περιοχές του Δήμου μας».

· ΜΑΝΔΗΛΑΡΑΣ ΓΕΩΡΓΙΟΣ

«Ηλεκτροδότηση παλαιού ελαιοτριβείου δημοτικής κοινότητας Μέσης».

· ΠΙΤΤΑΡΑΣ ΑΝΤΩΝΙΟΣ
«Θέμα: Η υφιστάμενη κατάσταση των κτιριακών εγκαταστάσεων του Γενικού Λυκείου Νάξου “Μανώλης Γλέζος”, η ανάγκη αποκατάστασης των υφιστάμενων φθορών, οι απαιτούμενες εργασίες συντήρησης και ο προγραμματισμός των αναγκαίων τεχνικών παρεμβάσεων.  Τι έχει ολοκληρωθεί έπειτα από το αίτημα του συλλόγου γονέων και κηδεμόνων και των εκπαιδευτικών;».

· ΜΟΥΣΤΑΚΗ ΑΙΚΑΤΕΡΙΝΗ

«Ποιος ο προγραμματισμός της Δημοτικής Αρχής για την αποκατάσταση των ζημιών στον παραλιακό οικισμό της Μουτσούνας που κήρυξε την περιοχή σε έκτακτη ανάγκη τον περασμένο Φεβρουάριο;».
· ΠΟΛΥΚΡΕΤΗΣ ΕΜΜΑΝΟΥΗΛ
«Με την παρούσα επιστολή ζητώ την ένταξη προς συζήτηση, στο πλαίσιο της 4ης λογοδοσίας του 2026, του σοβαρού ζητήματος της επάρκειας του πόσιμου νερού στη Δονούσα και της ανάγκης ενίσχυσης της υδροδότησης του νησιού μέσω νέας μονάδας αφαλάτωσης.

Όπως είναι γνωστό, η παλαιά μονάδα αφαλάτωσης της Σχοινούσας μεταφέρθηκε στη Δονούσα, προκειμένου να αξιοποιηθεί για την κάλυψη των υδρευτικών αναγκών του νησιού. Παράλληλα, στο πλαίσιο του προγράμματος ΟΧΕ προβλέπονται 500.000,00 ευρώ για δράσεις ύδρευσης στη Δονούσα, με περίοδο υλοποίησης από 11.11.2024 έως 31.12.2026.

Ωστόσο, έχει διαπιστωθεί ότι κατά τους θερινούς μήνες η διαθέσιμη ποσότητα πόσιμου νερού δεν επαρκεί για την κάλυψη των αναγκών του νησιού. Για τον λόγο αυτό χρησιμοποιείται το νερό δύο γεωτρήσεων, το οποίο όμως είναι υφάλμυρο και δεν πληροί τις προϋποθέσεις της νομοθεσίας για νερό ανθρώπινης κατανάλωσης. Το πρόβλημα της υδροδότησης απαιτεί έγκαιρο και πλήρη σχεδιασμό και ουσιαστική αντιμετώπιση, με στόχο την εξασφάλιση επαρκούς και αξιόπιστης παροχής πόσιμου νερού, τόσο κατά τη θερινή περίοδο, όσο και σε βάθος χρόνου.

Για τον λόγο αυτό, θεωρώ αναγκαίο να εξεταστεί η δυνατότητα εγκατάστασης νέας μονάδας αφαλάτωσης, σε συνδυασμό με τον έλεγχο της υφιστάμενης υποδομής και την επάρκεια των απαραίτητων συνοδευτικών έργων.

Με βάση τα παραπάνω, παρακαλώ να μας ενημερώσετε συγκεκριμένα για τα ακόλουθα:

1. Κατάσταση και λειτουργία της μεταφερθείσας μονάδας αφαλάτωσης της Σχοινούσας

    •    Σε ποια κατάσταση βρίσκεται σήμερα η μονάδα που μεταφέρθηκε στη Δονούσα;

    •    Έχουν ολοκληρωθεί οι απαραίτητοι τεχνικοί έλεγχοι, η εγκατάσταση, οι τυχόν επισκευές και συντηρήσεις και οι απαιτούμενες εργασίες για τη θέση της σε λειτουργία;

    •    Έχει τεθεί σε λειτουργία και, εφόσον ναι, ποια είναι τα αποτελέσματα ως προς την ποσότητα και την ποιότητα του παραγόμενου νερού;

    •    Εάν η μονάδα δεν έχει τεθεί σε λειτουργία ή δεν αποδίδει ικανοποιητικά, ποιες ενέργειες έγιναν και ποιες ακόμη προτίθεται να αναλάβει ο Δήμος για την αξιοποίησή της;

2. Νέα μονάδα αφαλάτωσης και αξιοποίηση της χρηματοδότησης του προγράμματος ΟΧΕ

    •    Προγραμματίζεται η κατασκευή και εγκατάσταση νέας μονάδας αφαλάτωσης στη Δονούσα με αξιοποίηση της προβλεπόμενης χρηματοδότησης των 500.000,00 ευρώ του προγράμματος ΟΧΕ;

    •    Έχουν ανατεθεί οι απαραίτητες μελέτες; Εάν ναι, τι ακριβώς ανατέθηκε (ηλεκτρομηχανολογικά, οικοδομικά, υδραυλικά, περιβαλλοντικά); σε ποιο στάδιο βρίσκονται και ποιο είναι το προβλεπόμενο χρονοδιάγραμμα ολοκλήρωσής τους;

    •    Ποια είναι η προβλεπόμενη δυναμικότητα της νέας μονάδας και κατά πόσο εκτιμάται ότι θα καλύπτει τις αυξημένες ανάγκες υδροδότησης, ιδίως κατά τους θερινούς μήνες;

    •    Προβλέπεται η εγκατάσταση της νέας μονάδας σε κατάλληλο κτίριο, ώστε να διασφαλίζονται η προστασία, η ασφαλής λειτουργία και η συντήρησή της; Εάν ναι, ποιος είναι ο προβλεπόμενος χώρος εγκατάστασης;

    •    Έχουν διερευνηθεί και εξασφαλιστεί οι απαιτούμενες αδειοδοτήσεις και εγκρίσεις για την εγκατάσταση και λειτουργία της μονάδας;

3. Επάρκεια των συνοδευτικών υποδομών

    •    Έχει εξεταστεί εάν τα υφιστάμενα δίκτυα επαρκούν για τη μεταφορά της αυξημένης ποσότητας παραγόμενου γλυκού νερού προς τις δεξαμενές αποθήκευσης και το δίκτυο διανομής;

    •    Έχει αξιολογηθεί η επάρκεια των υποδομών για την ασφαλή και περιβαλλοντικά ορθή διάθεση της άλμης (αλμόλοιπου) στη θάλασσα, σύμφωνα με τις απαιτούμενες προδιαγραφές και αδειοδοτήσεις;

    •    Επαρκούν οι υφιστάμενες γεωτρήσεις ή άλλες υποδομές υδροληψίας θαλασσινού νερού για την τροφοδοσία της νέας μονάδας, με βάση τη δυναμικότητα που σχεδιάζεται να έχει;

    •    Έχει προβλεφθεί η αναβάθμιση ή η κατασκευή των αναγκαίων συνοδευτικών έργων, ώστε η νέα μονάδα να λειτουργεί αποτελεσματικά και χωρίς προβλήματα;

Το ζήτημα της υδροδότησης της Δονούσας είναι ιδιαίτερα σοβαρό και απαιτεί ολοκληρωμένο σχεδιασμό, σαφές χρονοδιάγραμμα και έγκαιρη λήψη αποφάσεων. Η αξιοποίηση της χρηματοδότησης του προγράμματος ΟΧΕ, σε συνδυασμό με την κατάλληλη τεχνική προετοιμασία και την εξασφάλιση όλων των απαραίτητων υποδομών, είναι κρίσιμη για την αποτελεσματική αντιμετώπιση του προβλήματος.

Ενόψει και της λήξης της περιόδου υλοποίησης του προγράμματος στις 31.12.2026, παρακαλώ να υπάρξει συγκεκριμένη ενημέρωση για τις ενέργειες που έχουν ήδη πραγματοποιηθεί, τις εκκρεμότητες και τον προγραμματισμό του Δήμου, ώστε να διασφαλιστεί η έγκαιρη υλοποίηση ενός ολοκληρωμένου και λειτουργικού έργου που θα αντιμετωπίσει ουσιαστικά και μακροπρόθεσμα το πρόβλημα της υδροδότησης της Δονούσας».

· BΑΒΟΥΛΑΣ ΕΜΜΑΝΟΥΗΛ
«ΘΕΜΑ: Ανάπτυξη και αναβάθμιση λιμενικών υποδομών περιμετρικά της Νάξου

Η Νάξος διαθέτει σημαντικές δυνατότητες ανάπτυξης του θαλάσσιου τουρισμού, οι οποίες μπορούν να αξιοποιηθούν καλύτερα με την ενίσχυση των λιμενικών υποδομών σε ολόκληρη την ακτογραμμή της.

Η περιορισμένη διαθεσιμότητα γλιστρών και κατάλληλων σημείων πρόσδεσης σκαφών επιβαρύνει τη λειτουργία του λιμανιού της Χώρας, ενώ δυσχεραίνει την εξυπηρέτηση των ιδιοκτητών σκαφών και των επισκεπτών σε άλλες περιοχές του νησιού. Παράλληλα, η ύπαρξη περισσότερων κατάλληλων υποδομών μπορεί να προσφέρει πρόσθετες δυνατότητες ασφαλούς εξυπηρέτησης των σκαφών σε περιπτώσεις κακοκαιρίας.

Για τον λόγο αυτό, προτείνεται να εξεταστούν:

· Η αξιοποίηση του τουριστικού καταφυγίου στον Καλαντό, με εξέταση της υφιστάμενης κατάστασης και των προϋποθέσεων λειτουργίας του.

· Η αναβάθμιση των λιμενικών εγκαταστάσεων της Αγίας Άννας και του Απόλλωνα για την καλύτερη εξυπηρέτηση των σκαφών και των επισκεπτών.

· Η διερεύνηση δημιουργίας τουριστικών καταφυγίων, γλιστρών και προβλητών στο Καστράκι, στην Αγιασσό, στον Βόλακα, στον Λιώνα και σε άλλα κατάλληλα σημεία που θα υποδειχθούν από τους αρμόδιους ειδικούς.

Η ανάπτυξη των συγκεκριμένων υποδομών μπορεί να συμβάλει στην αποσυμφόρηση του λιμανιού της Χώρας, στην καλύτερη εξυπηρέτηση των σκαφών, στην ενίσχυση του θαλάσσιου τουρισμού και στη δημιουργία νέων οικονομικών ευκαιριών για τις παράκτιες περιοχές και τις τοπικές επιχειρήσεις.

Ερωτήματα προς τη Δημοτική Αρχή

1. Ποιος είναι ο σχεδιασμός της Δημοτικής Αρχής για την αξιοποίηση του τουριστικού καταφυγίου στον Καλαντό, την αναβάθμιση των λιμενικών εγκαταστάσεων της Αγίας Άννας και την ολοκλήρωση των απαραίτητων εργασιών στο λιμενικό έργο του Απόλλωνα;

2. Προτίθεται ο Δήμος να προχωρήσει σε συνολική τεχνική αξιολόγηση των κατάλληλων σημείων της Νάξου για τη δημιουργία τουριστικών καταφυγίων, γλιστρών και προβλητών, σύμφωνα με τις περιβαλλοντικές απαιτήσεις κάθε περιοχής, και να διαμορφώσει συγκεκριμένο σχέδιο υλοποίησης των έργων;

Μέχρι σήμερα η Νάξος, κρατάει μαντήλι και χαιρετάει τα σκάφη που διασχίζουν τα νερά μας».

